
PATVIRTINTA
Užimtumo tarnybos prie Lietuvos Respublikos socialinės apsaugos ir darbo ministerijos direktoriaus
2020 m. rugsėjo 23 d. įsakymu Nr. V-379
(Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 2022 m. rugsėjo 20 d. įsakymo Nr. V-293 
redakcija)


PROJEKTŲ VALDYMO SKYRIAUS NUOSTATAI 

I SKYRIUS
BENDROSIOS NUOSTATOS

1. Projektų valdymo skyriaus nuostatai (toliau – Nuostatai) nustato Užimtumo tarnybos  prie Lietuvos Respublikos socialinės apsaugos ir darbo ministerijos (toliau – Užimtumo tarnyba) Projektų valdymo skyriaus (toliau – Skyrius) statusą, uždavinius, funkcijas, teises, veiklos organizavimą ir atsakomybę bei veiklos kontrolę.
2. Skyrius yra Užimtumo tarnybos struktūrinis padalinys, tiesiogiai pavaldus ir atskaitingas Užimtumo tarnybos direktoriaus pavaduotojui. 
3. Skyrius savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Užimtumo tarnybos direktoriaus įsakymais, Projektų administravimo ir finansavimo taisyklėmis, kitais teisės aktais, susijusiais su nustatytų funkcijų vykdymu, ir šiais Nuostatais; 
4. Skyriaus struktūra nustatoma vadovaujantis Lietuvos Respublikos viešojo administravimo įstatymu ir Užimtumo tarnybos direktoriaus patvirtintu Užimtumo tarnybos valstybės tarnautojų ir darbuotojų, dirbančių pagal darbo sutartis, pareigybių (etatų) sąrašu. Skyriaus darbuotojų, dirbančių pagal darbo sutartis kompetenciją, funkcijas, pavaldumą nustato jų pareigybių aprašymai.
5. Šiuose Nuostatuose vartojamos sąvokos:
Projektai – Valstybės biudžeto, Europos Sąjungos struktūrinių ir kitų fondų lėšomis finansuojami projektai, kurie siekia iš anksto nustatyto tikslo, turintys ribotą laiko tarpą, naudojantys griežtai apribotą biudžetą, kurių veiklos susijusios su tiesioginėmis paslaugomis Užimtumo tarnybos klientams.
Priemonės – užimtumo rėmimo priemonės, kitos ekonominės ir socialinės priemonės, taikomos Užimtumo tarnybos klientams, siekiant didinti darbo ieškančių asmenų užimtumą, mažinti nedarbą, švelninti jo pasekmes, įgyvendinamos valstybės biudžeto, Europos Sąjungos struktūrinių ir kitų fondų lėšomis.
Rodiklis – iš anksto nustatyti kiekybiniai ir kokybiniai Projektų rodikliai, naudojami Projektų efektyvumo ir tikslų pasiekimo įvertinimui.
Projektų administravimo grupė - Užimtumo tarnybos darbuotojai, dalyvaujantys Projekto administravime nuo Projekto veiklų pradžios iki galutinio mokėjimo prašymo patvirtinimo dienos, dirbantys pagal darbo sutartis, atliekantys Projekto administravimo funkcijas pagal pareigybės aprašymą arba Užimtumo tarnybos darbuotojai, kuriems priskirta vykdyti papildomas funkcijas pagal direktoriaus įsakymą. 
6. Skyrius turi dokumentų blanką.

II SKYRIUS
SKYRIAUS UŽDAVINIAI IR FUNKCIJOS

7. Skyriaus uždaviniai yra:
7.1.1. užtikrinti Projektų administravimo grupių veiklų įgyvendinimo koordinavimą ir kontrolę Užimtumo tarnyboje;
7.1.2. užtikrinti Projektų administravimo metodikų, procesų tobulinimą ir naujų kūrimą;
8. Skyrius, įgyvendindamas jam nustatytus uždavinius, vykdo šias funkcijas:
8.1. Projektų administravimo grupių veiklų įgyvendinimo koordinavimo ir kontrolės srityje:
8.1.1. dalyvauja rengiant Užimtumo tarnybos Priemonių projektinius pasiūlymus ir paraiškas;
8.1.2. koordinuoja ir kontroliuoja Užimtumo tarnybos vykdomų Europos socialinio fondo ir kitų fondų bei finansavimo šaltinių finansuojamų Projektų administravimo grupių veiklų įgyvendinimą;
8.1.3. stebi Projektų įgyvendinimo Rodiklius;
8.1.4. koordinuoja Užimtumo tarnybos įgyvendinimų ir pasibaigusių Projektų dokumentų bei reikalingo informacijos rinkimą ir teikia kitoms viešojo administravimo institucijoms ir įstaigoms, įmonėms pagal Skyriaus kompetenciją; 
8.1.5. bendradarbiauja su Užimtumo tarnybos struktūriniais padaliniais, vykdomų projektų administravimo grupėmis, kitomis viešojo administravimo institucijomis ir įstaigomis, įmonėmis;
8.1.6. skelbia Užimtumo tarnybos internetiniame puslapyje informaciją pagal Skyriaus kompetenciją;
8.2. Projektų administravimo metodikų, procesų tobulinimo ir naujų kūrimo srityje: 
8.2.1. nustato vykdomų Projektų administravimo kritines ir kitas reikšmingas problemas ir rengia Projektų administravimo metodikas ir procesus; 
8.2.2. teikia pasiūlymus direktoriaus pavaduotojui dėl vykdomų Projektų įgyvendinimo tobulinimo ir jų efektyvumo didinimo;
8.2.3. teikia pasiūlymus dėl informacinės duomenų bazės tobulinimo užtikrinant Užimtumo tarnybos vykdomų Projektų įgyvendinimo organizavimą ir dalyvauja jų testavime. 
8.2.4. rengia pasiūlymus dėl teisės aktų tobulinimo Skyriaus kompetencijai priskirtais klausimais ir, suderinęs su Užimtumo tarnybos direktoriaus pavaduotoju, teikia Užimtumo tarnybos direktoriui.
9. Skyrius taip pat vykdo šias funkcijas:
9.1. įgyvendina Užimtumo tarnybos direktoriaus įsakymus, Užimtumo tarnybos direktoriaus pavaduotojo pavedimus; 
9.2. dalyvauja darbo grupėse ir komisijose konkrečioms užduotims atlikti bei pasitarimuose Skyriaus kompetencijai priskirtais klausimais;
9.3. nustato Skyriaus poreikį pirkimams ir teikia paraiškas pirkimų planui sudaryti, rengia perkamų prekių, paslaugų ir darbų viešojo pirkimo paraiškas;
9.4. dalyvauja įgyvendinant kitų struktūrinių padalinių veiklos procedūras pagal Skyriaus kompetenciją; 
9.5. nustato Skyriaus darbuotojų ir Projektų administravimo grupių mokymo bei kvalifikacijos tobulinimo poreikį ir teikia Užimtumo tarnybos Žmogiškųjų išteklių valdymo skyriui;
9.6. atstovauja Užimtumo tarnybą Lietuvos Respublikos valstybės ir savivaldybių institucijose, įstaigose ir organizacijose Skyriaus kompetencijai priskirtais klausimais;
9.7. nagrinėja Užimtumo tarnybos struktūrinių padalinių paklausimus bei rengia jiems atsakymus Skyriaus kompetencijai priskirtais klausimais; 
9.8. rengia duomenis ar kitą informaciją Skyriaus kompetencijai priskirtais klausimais ir teikia Užimtumo tarnybos direktoriaus pavaduotojui ar Užimtumo tarnybos direktoriui;
9.9. skelbia Skyriaus veiklos informaciją Užimtumo tarnybos intraneto puslapyje.
9.10. vizuoja Užimtumo tarnybos įsakymų, sutarčių projektus ir kitus dokumentus Skyriaus kompetencijai priskirtais klausimais;
9.11. pildo Skyriaus darbuotojų darbo laiko apskaitos žiniaraščius;
9.12. tvarko Skyriaus veiklos dokumentus, užtikrina tinkamą dokumentų saugojimą, naikinimą ir perdavimą į archyvą;
9.13. vykdo kitas teisės aktų nustatytas funkcijas Skyriaus kompetencijai priskirtais klausimais.
III SKYRIUS
SKYRIAUS TEISĖS

10. Skyrius, įgyvendindamas jam nustatytus uždavinius ir vykdydamas nustatytas funkcijas, turi teisę:
10.1. teikti Užimtumo tarnybos direktoriui ir Užimtumo tarnybos pavaduotojui pasiūlymus dėl teisės aktų tobulinimo;
10.2. gauti iš Užimtumo tarnybos struktūrinių padalinių pasiūlymus, pastabas ar išvadas dėl Skyriaus rengiamų teisės aktų ar kitų dokumentų projektų;
10.3. gauti Skyriaus funkcijoms vykdyti reikalingą informaciją iš Užimtumo tarnybos struktūrinių padalinių, kitų valstybės ir savivaldybių institucijų, įstaigų bei kitų juridinių ir fizinių asmenų;
10.4. rengti pasitarimus, organizuoti ir dalyvauti organizuojant seminarus, kitus renginius Skyriaus kompetencijai priskirtais klausimais;
10.5. dalyvauti Užimtumo tarnybos, kitų valstybės institucijų ir įstaigų ar savivaldybių komisijų (darbo grupių) veikloje;
10.6. įforminti Skyriaus blanke ir pasirašyti siunčiamus ar vidaus dokumentus Skyriaus kompetencijai priskirtais klausimais;

IV SKYRIUS
skyriaus VEIKLOS ORGANIZAVIMAS

11. Skyriaus darbas organizuojamas vadovaujantis Užimtumo tarnybos metiniais veiklos planais, Skyriaus metiniais planais, šiais Nuostatais, Užimtumo tarnybos direktoriaus pavaduotojo, Užimtumo tarnybos direktoriaus pavedimais ir rezoliucijomis.
12. Skyriaus veiklą organizuoja Skyriaus vedėjas (toliau – Vedėjas).
13. Vedėjas yra tiesiogiai pavaldus Užimtumo tarnybos direktoriaus pavaduotojui.
14. Vedėjas:
14.1. planuoja ir organizuoja Skyriaus darbą: paskirsto užduotis Skyriaus darbuotojams bei kontroliuoja jų vykdymą, teikia pasiūlymus Užimtumo tarnybos direktoriaus pavaduotojui dėl Skyriaus veiklos tobulinimo;
14.2. rengia Skyriaus nuostatus ir Skyriaus darbuotojų pareigybės aprašymus, suderinęs su Užimtumo tarnybos direktoriaus pavaduotoju, teikia Užimtumo tarnybos direktoriui tvirtinti.
14.3. atsako už Skyriui pavestų uždavinių ir funkcijų atlikimą;
14.4. teikia Užimtumo tarnybos direktoriaus pavaduotojui pasiūlymus dėl:
14.4.1. vidaus darbo tvarkos dokumentų rengimo;
14.4.2. Skyriaus nuostatų ir pareigybių skaičiaus;
14.4.3. darbuotojų kvalifikacijos kėlimo;
14.4.4. komisijų ir darbo grupių specialioms užduotims vykdyti sudarymo ir kitais klausimais;
14.5. teikia pasiūlymus Užimtumo tarnybos direktoriui dėl Skyriaus darbuotojų skatinimo, tarnybinių ar drausminių nuobaudų jiems skyrimo;
14.6. nustatyta tvarka atsiskaito Užimtumo tarnybos direktoriaus pavaduotojui už Skyriaus veiklą;
14.7. atsako už viešai privalomos skelbti informacijos turinio parengimą ir viešinimą;
14.8. vykdo kitas Vedėjo pareigybės aprašyme ir kituose teisės aktuose nustatytas funkcijas.
15. Laikinai nesant Vedėjo, teisės aktų nustatyta tvarka jo funkcijas laikinai vykdo Užimtumo tarnybos direktoriaus paskirtas asmuo.
16. Skyriaus darbuotojai tiesiogiai pavaldūs ir atsiskaito už pavedimų vykdymą Vedėjui.
17. Skyriaus darbuotojai atlieka pareigybės aprašyme nustatytas funkcijas, vykdo pavestas užduotis.
18. Skyriaus veiklą kontroliuoja Užimtumo tarnybos direktoriaus pavaduotojas teisės aktų nustatyta tvarka.
19. Skyriaus veiklos kokybę vertina ir kontroliuoja Kokybės vadybos skyrius.

V SKYRIUS
BAIGIAMOSIOS NUOSTATOS

20. Skyrius Lietuvos Respublikos įstatymų ir kitų teisės aktų nustatyta tvarka reorganizuojamas, pertvarkomas arba likviduojamas Užimtumo tarnybos direktoriaus sprendimu.
21. Su šiais nuostatais pasirašytinai supažindinami visi skyriaus darbuotojai.
22. Šie nuostatai gali būti keičiami ir (ar) papildomi Užimtumo tarnybos direktoriaus sprendimu.

